मार्बल प्रैक्टिस : नए तरीके से सचिन ने किया अभ्यास  
इससे अंदर आने वाली तेंज गेंदों को खेलने का अभ्यास होता है। इतना ही नहीं सचिन इस मैच के लिए दो नए बल्ले को आजमा रहे हैं।
मोहाली में पाकिस्तान के खिलाफ सचिन तेंदुलकर कोई कसर नहीं रखना चाहते है। लिहाजा जमकर अभ्यास कर रहे हैं। उन्होंने सोमवार को ब्लैक मार्बल पर प्रैक्टिस का वही तरीका अपनाया है जो पाकिस्तानी टीम अपना रही है। इससे अंदर आने वाली तेंज गेंदों को खेलने का अभ्यास होता है। इतना ही नहीं सचिन इस मैच के लिए दो नए बल्ले को आजमा रहे हैं। इन्हीं दो बल्लों में एक के साथ वो मोहाली के महाभारत में उतरेंगे।   सचिन अपने क्रिकेट करियर में काफी कुछ हासिल कर चुके हैं लेकिन वर्ल्डकप जीतने का सपना अभी पूरा नहीं हुआ है। इस बार वे अपने सपने को हर कीमत पर हकीकत में तब्दील करना चाहते हैं। लिहाजा अपनी ओर से कोई कसर नहीं छोड़ रहे हैं। क्रिकेट में मार्बल पर प्रैक्टिस करने का तरीका जावेद मियांदाद ने खोजा था और मोहाली में पाकिस्तानी टीम इस तरीके से ही अभ्यास कर रही है। मास्टर ब्लास्टर को भी इस तरकीब में दम लगा तो आजमा लिया। यही सचिन की खासियत है वो अपने खेल को लगातार इम्प्रोवाइज करते हैं।